Document ID: 32012D0452

РЕШЕНИЕ ЗА ИЗПЪЛНЕНИЕ НА КОМИСИЯТА
от 31 юли 2012 година
за признаване на схемата за демонстриране на съответствие на нитрилотриацетат „NTA 8080“ с критериите за устойчивост в съответствие с директиви 98/70/ЕО и 2009/28/ЕО на Европейския парламент и на Съвета
(2012/452/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване на използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (1), и по-специално член 18, параграф 6 от нея,
като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива (2), изменена с Директива 2009/30/ЕО (3), и по-специално член 7в, параграф 6 от нея,
след консултация с Консултативния комитет, създаден съгласно член 25, параграф 2 от Директива 2009/28/ЕО,
като има предвид, че:
(1)
Директиви 98/70/ЕО и 2009/28/ЕО определят критериите за устойчивост за биогоривата. Разпоредбите на членове 7б, 7в и приложение IV към Директива 98/70/ЕО са сходни с разпоредбите на членове 17, 18 и приложение V към Директива 2009/28/ЕО.
(2)
В случаите, в които биогоривата и другите течни горива от биомаса следва да бъдат взети предвид за целите, посочени в член 17, параграф 1, букви а), б) и в) от Директива 2009/28/ЕО, държавите членки следва да изискват от икономическите оператори да покажат съответствието на биогоривата и течните горива от биомаса с критериите за устойчивост, посочени в член 17, параграфи от 2 до 5 от Директива 2009/28/ЕО.
(3)
В съображение 76 от Директива 2009/28/ЕО се посочва, че налагането на прекомерна тежест върху промишлеността трябва да се избягва и доброволните схеми биха могли да спомогнат за създаването на ефективни решения за доказване на съответствие с тези критерии за устойчивост.
(4)
Възможно е Комисията да реши, че дадена доброволна национална или международна схема доказва, че партидите биогорива съответстват на критериите за устойчивост, посочени в член 17, параграфи от 3 до 5 от Директива 2009/28/ЕО, или че доброволна национална или международна схема за измерване на намалението на емисиите на парникови газове съдържа точни данни за целите на член 17, параграф 2 от същата директива.
(5)
Комисията може да признае подобна доброволна схема за период от пет години.
(6)
Когато даден икономически оператор предостави доказателства или данни, получени в съответствие с доброволна схема, която е била призната от Комисията, до изискваната от решението за признаване степен, държавата членка следва да не изисква от доставчика да предостави допълнителни доказателства за съответствие с критериите за устойчивост.
(7)
Схемата за нитрилотриацетат „NTA 8080“ бе представена на Комисията на 15 март 2012 г. с искане за признаване. Схемата за нитрилотриацетат „NTA 8080“, която се състои от стандарт „NTA 8080“, стандарт 8081 и допълнителните документи за схемата, може да обхваща широк кръг от различните биогорива и течни горива от биомаса. Признатата схема следва да бъде на разположение чрез платформата за прозрачност, създадена по силата на Директива 2009/28/ЕО. Комисията следва да вземе предвид съображенията, свързани с търговската поверителност, и може да реши да публикува схемата само частично.
(8)
Оценка на схемата за нитрилотриацетат „NTA 8080“ установи, че тя в достатъчна степен отговаря на критериите за устойчивост в член 7б, параграф 3, букви а) и б) и параграфи 4 и 5 от Директива 98/70/ЕО и член 17, параграф 3, букви а) и б) и параграфи 4 и 5 от Директива 2009/28/ЕО, както и че прилага методологията на системата за масов баланс в съответствие с изискванията на член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
(9)
Оценката на схемата за нитрилотриацетат „NTA 8080“ установи, че тя отговаря на подходящите стандарти за надеждност, прозрачност и одит от независим одитор и е в съответствие с методологическите изисквания в приложение IV към Директива 98/70/ЕО и приложение V към Директива 2009/28/ЕО.
(10)
Всички допълнителни елементи за устойчивост, обхванати от схемата „NTA 8080“, не се вземат под внимание в настоящото решение. За тези допълнителни елементи не е задължително да се доказва съответствие с изискванията за устойчивост, предвидени в Директива 98/70/ЕО и Директива 2009/28/ЕО,
ПРИЕ НАСТОЯЩОТО РЕШЕНИЕ:
Член 1
Доброволната схема за нитрилотриацетат „NTA 8080“, за която на 15 март 2012 г. е подадено заявлението за признаване до Комисията, доказва, че партидите биогорива съответстват на критериите за устойчивост, предвидени в член 17, параграф 3, букви а) и б) и параграфи 4 и 5 от Директива 2009/28/ЕО и член 7б, параграф 3, букви а) и б) и параграфи 4 и 5 от Директива 98/70/ЕО. Схемата също така съдържа точни данни за целите на член 17, параграф 2 от Директива 2009/28/ЕО и член 7б, параграф 2 от Директива 98/70/ЕО.
Доброволната схема за нитрилотриацетат „NTA 8080“ може да бъде използвана за доказване на съответствие с член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
Член 2
Настоящото решение е валидно за срок от пет години след влизането му в сила. Ако след неговото приемане съдържанието на схемата претърпи промени, които биха поставили под въпрос основанието на решението, тези промени се съобщават незабавно на Комисията. Комисията ще направи оценка на съобщените промени, за да установи дали схемата все още отразява в достатъчна степен критериите за устойчивост, за които е призната.
Ако има ясни доказателства, че схемата не е изпълнила елементи от съществено значение за настоящото решение или са налице тежки и сериозни нарушения на тези елементи, Комисията може да отмени настоящото решение.
Член 3
Настоящото решение влиза в сила на двадесетия ден след публикуването му в Официален вестник на Европейския съюз.
Съставено в Брюксел на 31 юли 2012 година.

Labels: 7
14
20